doc. Mgr. **Marian Kuna**, MA, MPhil, PhD. (\* 30. júl 1972) je slovenský filozof a vysokoškolský učiteľ. Pôsobí ako docent na Katedre filozofie Filozofickej fakulty Katolíckej univerzity v Ružomberku, ktorej bol v rokoch 2011-2015 dekanom. Špecializuje sa na súčasnú morálnu, právnu a politickú filozofiu, osobitne na etiku cnosti a filozofické dielo Alasdaira MacIntyra a problematiku slobody prejavu so zameraním na otázku filozofického zdôvodnenia trestnoprávneho obmedzovania nenávistných prejavov (hate speech).

Život
-----

Vyštudoval filozofiu a históriu na Filozofickej fakulte Univerzity Komenského (Mgr. 1996), kde získal aj doktorát z filozofie (Ph.D. 2003). Študoval tiež na University of York (Anglicko), kde získal titul Master of Arts v politickej filozofii (MA, 2000), na Central European University (Budapešť, Maďarsko), kde získal titul Master of Philosophy (MPhil, 2002) a na Právnickej fakulte Univerzity Mateja Bela v Banskej Bystrici, kde získal titul magister v odbore právo (Mgr. 2021). Docentom filozofie sa stal na Trnavskej univerzite v roku 2011.
  
Bol a je riešiteľom viacerých domácich a zahraničných výskumných projektov, vystupoval na akademických konferenciách a prednáškových pobytoch vo viacerých krajinách (Anglicko, Česko, Francúzsko, Gruzínsko, Írsko, Rakúsko, Španielsko, Taliansko, USA). Pedagogicky sa venuje výučbe najmä etiky a filozofie práva. Je členom vedeckých a edičných rád, získal viacero domácich a medzinárodných štipendií a ocenení. Ako fellow absolvoval niekoľko výskumných pobytov v zahraničí: University of Notre Dame v USA (2006), University of St Andrews v Škótsku (2008) a University of Oxford v Anglicku (2008). V rokoch 2010-2013 bol visiting fellow v Centre for Contemporary Aristotelian Studies in Ethics and Politics na London Metropolitan University. Rektor Katolíckej univerzity v Ružomberku ho menoval za člena univerzitnej Etickej komisie na obdobie od 29. júna 2021 do 28. júna 2025.

20. decembra 2011 bol vymenovaný za dekana Filozofickej fakulty Katolíckej univerzity v Ružomberku. V roku 2014 ako dekan vyplatil odmeny šiestim zamestnancom vo výške 114 028 eur. Vtedajší rektor Tadeusz Zasepa dekana upozornil, keď sa mu zdalo, že sa snažil navrhnúť si odmenu, ktorú by musel schváliť rektor. Takáto údajná snaha však Kunovi nebola preukázaná. Dekan inicioval v súvislosti s odmenami zamestnancom fakulty hlasovanie o dôvere vo svoju osobu v akademickom senáte fakulty, ktorý mu v tajnom hlasovaní jednomyseľne vyjadril dôveru. Vo funkcii dekana pôsobil až do konca svojho riadneho funkčného obdobia, t.j. do 21. decembra 2015, od nasledovného dňa bol do funkcie dekana menovaný Marek Babic.

Dielo
-----

### Knihy

* KUNA, M.: *Etika a politika v perspektíve Alasdaira MacIntyra*. FF KU: Ružomberok 2010, (251s.) ISBN 978-80-8084-553-7.
* KUNA, M.: *Úvod do etiky cnosti*. FF KU: Ružomberok 2010, (90s.) ISBN 978-80-8084-605-3, textbook.
* KUNA, M. ed.: *Slovensko, materializmus a desocializácia*. FF KU: Ružomberok 2006, (274s.) ISBN 80-8084-111-X.

Referencie
----------

1. ↑   *Výročná správa o činnosti Katolíckej univerzity v Ružomberku za rok 2014* [online]. Ružomberok: VERBUM - vydavateľstvo KU, 2015, [cit. 2016-06-07]. Dostupné online.
2. ↑   *Na Katolíckej univerzite si rozdelili veľké odmeny, tajomníčka dostala 10-tisíc* [online]. slovensko.hnonline.sk, [cit. 2022-02-04]. Dostupné online.
3. ↑   *Výročná správa o činnosti Katolíckej univerzity v Ružomberku 2015* [online]. Ružomberok: VERBUM - vydavateľstvo KU, 2016, [cit. 2016-06-07]. Dostupné online.

Externé odkazy
--------------

* Webový profil Mariana Kunu na academia.edu
* Webový profil Mariana Kunu na researchgate.net

Autoritné údaje: * NK ČR: jcu2011630268
* SNK: 159894
* VIAF: 311269735